খোঁজ নিয়ে দেখলাম মানে পড়লাম, লাল রক্ত না দেখানোর সম্ভাব্য কারনগুলো কি হতে পারে! তাতে পেলাম, ১) "শিশুদের উপর লাল রক্ত বিরূপ প্রতিক্রিয়া ফেলতে পারে" এবং ২) "পিরিয়ড খুব অশুচি, লুকিয়ে রাখতে হয় এবং বিজ্ঞাপনে লাল রঙ দেখানো মানে যৌনতাকে প্রমোট করা!" প্রথম কারণের ক্ষেত্রে বলি, ডব্লিউডব্লিউই-তে রেসলারদের রক্তাক্ত খুনোখুনি মারামারি, টিভিতে সিনেমায় রক্তাক্ত ফাইট, সিরিয়ালে জবা'র ঠাকুরের মূর্তির সামনে মাথা ঠুকে ঠুকে ফাটিয়ে রক্ত বের করা দেখেও যদি শিশুদের উপর বিরূপ প্রতিক্রিয়া না পড়ে, তবে স্যানিটারি ন্যাপকিনে লাল রক্ত দেখালে তাতে শিশুদের নৈতিকতা কি এমন খসে পড়ে যাবে? আজকাল বেশিরভাগ কার্টুনেও তো রক্তের রঙ লাল দেখায়! যৌনতাকে প্রমোট করা যদি হয়, তবে কন্ডমের বিজ্ঞাপনগুলো কি? বাথটাবে বসে আবেদনময়ী পন্থায় লাস্যময়ী নারীদের সাবান গায়ে মাখতে থাকা বিজ্ঞাপনগুলো কি? পারফিউমের বিজ্ঞাপনগুলো, যেখানে মেয়ে সহ মা পারফিউম মাখা ছেলেটার উপর হামলে পড়ছে আর বাবা চিবিয়ে চিবিয়ে ছেলেকে ডাকছে, সেটা কি? তার চেয়ে বরং শিশুরা যদি ছোট থেকেই জেনে বড় হয় পিরিয়ড কি, এবং এর সাথে তার জন্মের সম্পর্ক কি, তবে সেও পিরিয়ড এবং নারী শরীরকে স্বাভাবিক জেনে বড় হবে। এবং সেটাই তো বড্ড বেশী প্রয়োজন!